**Kunstiteose tellija: Haridus- ja Teadusministeerium,**

**keda esindab Riigi Kinnisvara AS**

**„Narva Eesti riigigümnaasiumi ja põhikooli õppehoone kunstikonkurss“**

**ŽÜRII KOOSOLEKU PROTOKOLL**

Kuupäev: 26.01.2023

Riigi Kinnisvara AS, Tartu mnt 85, Tallinn

Algus kell 11:00 lõpp kell 14:00

Protokollis: žürii koordinaator **Sixten Heidmets**, Riigi Kinnisvara AS

Žürii tööst võtsid osa žürii esimees Narva Eesti riigigümnaasiumi ja põhikooli õppehoone arhitekt **Markus Kaasik**, Eesti Kunstnike Liidu esindajad **Paul Mänd** ja **Eneken Maripuu**, Eesti Kunstiteadlaste ja Kuraatorite Ühingu esindajad **Maarin Ektermann** ja **Elnara Taidre** ning Narva Eesti Riigigümnaasiumi direktor **Irene Käosaar**. Hääletusõiguseta ekspertidena osales žürii töös Riigi Kinnisvara kinnisvaraarenduse projektijuht **Marek Moldau**.

**1. Koosoleku avamine**

Kell 11:00 avas Sixten Heidmets koosoleku ning tutvustas päevakava. Žürii liikmed tutvustasid ennast.

Žürii esimees hoone arhitekt Markus Kaasik ja Narva Eesti Riigigümnaasiumi direktor Irene Käosaar andsid ülevaate Narva Eesti Riigigümnaasiumi kontseptsioonist ning tutvustasid kunstikonkursi lähteülesannet.

Kunstikonkursi eesmärk – leida parim kunstiteose ideelahendus Narva Eesti Riigigümnaasiumi ja põhikooli sisehoovi. Rajatav hariduskompleks hakkab paiknema Narva linnas, aadressil Hariduse 3.

Kunstikonkursi raames otsitakse avalikku ruumi rikastavat, positiivset tähelepanu toovat, kõikidest külgedest vaadeldavat skulptuuri. Skulptuuri temaatika võiks olla seotud hariduse, vaimse arengu ja teadmiste omandamisega ning juhinduda märksõnades – teekond ja sünergia.

Plaanitav taies hakkab asuma kooli sisehoovis kooli peasissepääsu esisel alal. Sisehoov on kõigist külgedest väga hästi vaadeldav – hoone terrassidelt ja riigigümnaasiumi fuajeest kui ka linnaruumist (Kraavi tänavalt). Kunstiteosele broneeritud ala hakkab ümbritsema alt valgustatud istepink. Loodav kunstiteos peab mahtuma antud istepingiga raamistatud ala piiridesse (2,5 x 2,5 meetrit), teose kõrguspiirang maapinnast on 5 meetrit. Kogu paiknemisala ei pea taiesega täitma, kuid loodav kunstiteos peab olema nähtav ja mõjus.

Kavandatav kunstiteos võib ühendada erinevaid kunstiliike, -vorme ja materjale. Kavandatav taies peaks olema ajas vastupidavast väärikast materjalist või materjalidest, eelistatult metall, looduslik kivi, klaas või nende materjalide omavaheline kombinatsioon.

Kunstiteose loomisel peab arvestama, et taies hakkab paiknema intensiivse kasutusega asukohas. Kasutatavad lahendused ja materjalid peavad olema vastupidavad, ohutud ja ei tohiks olla kergelt määrduvad ning inimesi määrivad. Tuleks vältida väljaulatuvaid osi, taies ei tohi soosida ronimist. Pakutav idee peab omama madalaid ülalpidamis- ja hoolduskulusid ning ei tohi takistada ega märgatavalt häirida hoone haldamise ja hooldamisega seotud tegevusi. Kuna helid ei tohi häirida kooli õppetööd, siis ei ole soositud heli tekitavad lahendused (tuulekellad, pasunad, viled jne). Kunstiteosele tuleb rajada vundament, olenevalt selle raskusest võib vundamendina kasutada kas post-, lint- või plaatvundamenti.

Kunstiteos võiks olla pimedal ajal maitsekalt valgustatud. Pakutav ideelahendus võiks sisaldada valgustuse lahenduse kujundust ning pimeda aja pilti. Pimedal ajal võiks teose valgustus olla pigem mahe, kindlasti mitte liiga domineeriv ja häiriv, valgustemperatuuriks soovitame 3000K. Võimalusel palume ideekavandis tuua välja lisatavate valgustite näidistooted ja paiknemine. Kasutatavad valgustid peavad olema kas mustad või RAL 9004 koodiga. Loodava kunstiteose alale on ette nähtud perspektiivne elektritoide. Täpne valgustuslahendus töötatakse välja koostöös hoone arhitektidega.

**2. Töödega tutvumine, kavandite tugevuste ja puuduste teemaline diskussioon**

Narva Eesti riigigümnaasiumi ja põhikooli õppehoone kunstikonkursi tööde esitamise tähtajaks laekus 27 konkursitööd. Kontrollides osalejate poolt esitatud dokumente, leidis kvalifitseerimiskomisjon, et kõigil osalejatel on nõutav kvalifikatsioon ning esitatud osalemistaotlused vastavad kõikidele konkursi tingimustele.

Žürii hindas alljärgnevate märgusõnadega töid:

1. „Alguspunkt“
2. „Arenguhüpped“
3. „Dualism“
4. „Fontään“
5. „Huvikivi“
6. „Kolm kassi“
7. „Kompass“
8. „Kuulamine kuld“
9. „Käsikäes“
10. „Liivatera“
11. „Lipugambiit“
12. „Majakas“
13. „Nutikas hiir“
14. „Oh kooliaeg“
15. „Olemus“
16. „Rukkikõrs“
17. „Rõõm“ (Kooliperepuu)
18. „Suurem kui elu“
19. „Teadmiste torn“
20. „Tippkohtumine“
21. „Tollipulga kaamel“
22. „Vanker“
23. „Väikeste inimeste suured liikumised“
24. „Väludel valmivad maasikad“
25. „Õppimise geen“
26. „Ära astu mulle peale“
27. „Öökull“

Žürii tutvus väljapakutud ideelahendustega, arutles tööde tugevuste ja puuduste üle, võttes arvesse kunstikonkursi lähteülesannet.

Žürii otsustas lõplikku valikusse kandideerima jätta järgmised 6 kavandit tähestikulises järjekorras:

1. „Arenguhüpped“
2. „Kolm kassi“
3. „Olemus“
4. „Rõõm“ (Kooliperepuu)
5. „Teadmiste torn“
6. „Öökull“

Žürii liikmed hindasid valikusse jäänud ideekavandite puhul nende sobivust kunstiteose tulevase asukohaga ning tehnilist teostatavust. Esikuuikust jäi välja mitu tööd, mis olid küll kunstiliselt kõrgel tasemel, kuid ei seostunud nii orgaaniliselt ettenähtud asukohaga.

Žürii andis teada, et soovivad esimese, teise ja kolmanda koha valida hääletuse teel. Iga hääletusõigusega žürii liige tõi välja enda paremusjärjestuse loodava taiese kunstiväärtuse põhjal, võttes arvesse ideekonkursi lähteülesannet ning lähtudes võistlusjuhendis märgitud hindamiskriteeriumitest:

* teose sobivus ettenähtud asukohta;
* kontseptuaalse idee selgus ning lahenduse omanäolisus;
* teose sobivus hoone spetsiifikaga;
* teose mõistliku konstruktsiooni, materjalide valiku ning muude hooldusega seotud praktiliste eesmärkidega arvestamine.

Enne hääletuse algust otsustas žürii konsensuslikult, et kavandit nimetusega „Olemus“ ei panda hääletusele ja saab äramärkimise.

Hääletuse tulemusena jagunesid hääled järgmiselt (punkte sai anda 5-1, kus 5 on maksimum hinne).

|  |  |  |  |  |  |
| --- | --- | --- | --- | --- | --- |
|  | **„Arenguhüpped“** | **„Kolm kassi“** | **„Rõõm“ (Kooliperepuu)** | **„Teadmiste torn“** | **„Öökull“** |
| žürii liige 1 | 5 | 3 | 2 | 4 | 1 |
| žürii liige 2 | 4 | 5 | 1 | 3 | 2 |
| žürii liige 3 | 2 | 1 | 4 | 5 | 3 |
| žürii liige 4 | 1 | 4 | 5 | 3 | 2 |
| žürii liige 5 | 5 | 1 | 3 | 2 | 4 |
| žürii liige 6 | 4 | 5 | 3 | 2 | 1 |
|  | kokku 21 | Kokku 19 | kokku 18 | kokku 19 | Kokku 13 |

Hääletuse tulemusel jäid teist kohta jagama võrdselt 19 punkti saanud kavandid „Kolm kassi“ ja „Teadmiste torn“. Žürii otsustas konsensuslikult määrata kavandile „Kolm kassi“ kunstikonkursil 2. koha, kuna saavutas hääletamisel, võrreldes kavandiga „Teadmiste torn“, enim maksimum punkte.

**3. Narva Eesti riigigümnaasiumi ja põhikooli õppehoone kunstikonkursi tulemus – esikolmiku ja äramärgitud töö otsus**

Konkursile laekunud ideekavandite esikolmik koos punktidega on järgmine:

1. **„Arenguhüpped“** (21 punkti)
2. **„Kolm kassi“** (19 punkti, žürii konsensuslik otsus)
3. **„Teadmiste torn“** (19 punkti, žürii konsensuslik otsus)

**Äramärkimine: „Olemus“** (žürii konsensuslik otsus)

Kõik žürii liikmed peavad kunstikonkursi tulemust õiglaseks.

# 4. Esikolmiku tööde ja äramärgitud tööde lühianalüüs

# I koht

Riigi Kinnisvara koostöös Haridus- ja Teadusministeeriumiga viis läbi kunstikonkursi, leida parim kunstiteose ideelahendus Narva Eesti Riigigümnaasiumi ja põhikooli sisehoovi. Kunstikonkurss osutus populaarseks. Žürii tegi valiku 27 kavandi hulgast ja valis võitjaks kavandi **„Arenguhüpped“**.

Arengupüüdlusi koolisüsteemis kujutav võidutöö on terastaladest kompositsioon, mille peal asetsevad alumiiniumist figuurid. Taiese tugevad terastalad on kui õppetööga saavutatud tugev vundament kogu eluks. Vertikaalse rütmi loova taiese poleeritud alumiiniumist figuuridest suurim on 1 meetri kõrgune, teose maksimaalne kõrgus on 4,9 meetrit.

Žürii hinnangul kasutab võidutöö abstraktset ja realistlikku vormi huvitavas koosluses. Õhuline skulptuur on dialoogis nii ümbritseva arhitektuuriruumi kui ka Narva Eesti Riigigümnaasiumi kontseptsiooniga, pakkudes loo jutustamise võimalust.

Narva Eesti Riigigümnaasiumi direktori **Irene Käosaare** sõnul sümboliseerib võidutöö hästi pürgimist unistuste püüdluste poole ning elukestvat õpet, mille üheks motivaatoriks on just helgemad tulevikuperspektiivid.

**II koht**

Teise koha pälvis fiiberbetoonist skulptuurigrupi kavand **„Kolm kassi“**. Hiiglaslikud kuni 2 meetri kõrgused kassid kooli sisehoovis mõjuvad sõbralikult ja soojalt, sümboliseerides sallivust ja sõprussidemete hoidmist ja koostööd. Tugeva kompositsiooniga skulptuurigrupp on heas mõttes ootamatu ja intrigeeriv.

**III koht**

Kolmanda koha saavutas geomeetrilistest kujunditest laotud samba kavand **„Teadmiste torn“**. Hoone arhitektuurist ja selle hooviala värvigammast inspiratsiooni ammutanud viie meetri kõrgune roostevaba terasest skulptuur jutustab lugu, et oma teadmiste torni ehitamiseks saab sobivat materjali just siitsamast koolist. Torn sümboliseerib teadmiste ja oskuste omandamist, inimese arengut. Iga uus teadmine või oskus toetub eelnevalt omandatud teadmistele. Kõrge torni ehitamiseks on ühtviisi olulised nii teadmised kui ka käelised oskused. Uue klotsi saab asetada alles siis kui eelnev on paika pandud.

**Äramärkimine**

Tunnustades fantaasialendu ja idee lopsakust märkis žürii ära igast küljest vaadeldava ligi 3 meetri kõrguse keraamilise skulptuuri kavandi **„Olemus“**.Tugeva kunstnikukäekirjaga isikupärane skulptuur koosneb kolmest sarvilisest metsaelukast ning pesas asetsevast munast. Tegelased on kätt- ning selgapidi koos, moodustades justkui kaitsva puu, mis toetavad pesamuna. Selles loos on need justkui tootemloomad, kellest igaüks annab end kaitsjaks ja teejuhiks õpilasele tema teekonnal. Etnograafilisi ja mütoloogilisi elemente ühendav skulptuur on põnevas dialoogis Narva piirkonnaga, mis on ajaloos olnud mitme soome-ugri hõimu elualaks.

# 5. Žürii tähelepanekud, mida võitnud konkursikavandi „Arenguhüpped“ teostamisel võiks arvesse võtta

* Saavutada esteetiline ning kvaliteetselt teostatud lõpplahendus.
* Kui selgub, et võidutöö „Arenguhüpped“ kavand ei ole mistahes põhjustel esitatud kujul või viisil teostatav, siis ühtegi teist konkursile esitatud kavandit käesoleval juhul ei teostata, vaid korraldatakse uus kunstikonkurss.

**6. Kaasnevad tööd, mis kuuluvad tulevase kunstihanke mahtu**

* Enne tööde algust tuleb koostada kõiki töid sisaldav ajakava ja see hankijaga kooskõlastada.
* Enne kunstiteose loomist tuleb valmistada teose makett mõõtkavas 1:5 või suurem.
* Teose makett tuleb esitleda žürii liikmele skulptor Paul Männile ja Riigi Kinnisvarale, autorile sobival ajal ja kohas. Proovitöö annab skulptorist eksperdile võimaluse võidutöö autorit vajadusel nõustada, et teose tehniline kvaliteet tuleks kõrgemail võimalikul tasemel.
* 3D figuuridega tuleks edasi töötada. Miks on lapsed kiilakad ja sootud?
* Figuure hoidvate postidega tuleks tegelda, et need ei mõjuks liialt massiivsetena.
* Vajalik on leida lahendus, et alumiiniumist skulptuurid ei peituks ajajooksul täielikult tumehalli patineeringu alla. Alumiiniumivaluga kokku puutunud skulptori soovituse kohaselt tuleks valutööd teostada soovitatavalt Uus Monumentaalis, kus valumeistritel on varasem kogemus, kuidas valada ja mis markeeringug peaks olema alumiinium, et see linna happelises keskkonnas halliks ei patineeruks. Alumiiniumi ei tohi raudoksiidiga – roostega kokku panna, vastasel juhul oksüdeerub taies ruttu pudedaks, st figuuride kinnitused peavad olema roostevabad.
* Enne kunstiteose loomist tuleb hankijaga kooskõlastada taiese täpsed mõõtmed, konstruktsioon, vundamendi lahendus (Riigi Kinnisvara kaasab hoone arhitekti).
* Taiese nimesilt ja selle asukoht tuleb hankijaga kooskõlastada (Riigi Kinnisvara kaasab hoone arhitekti).
* Taiese paigaldamiseks tuleb koostada tööprojekt ja see hankijaga kooskõlastada. Tööprojekti aluseks on ideekavand „Arenguhüpped“ ning Narva Eesti Riigigümnaasiumi kunstikonkursi dokumendid ning konkursi käigus antud selgitused. Tööprojekt peab sisaldama infot teose konstruktsiooni, vundamendi lahendusest ning nendega kaasnevatest töödest. Taiese, selle osade (konstruktsioon, vundament) projekteerija peab omama vastava eriosa projekteerimiseks kutsetunnistust tase 6 või kõrgem. Koostatud projekt tuleb kooskõlastada vähemalt Riigi Kinnisvara AS-iga, hoone arhitekti ja vajadusel ka teiste institutsioonidega.
* Kõik kunstiteose paigalduse ja valmistamisega kaasnevad kulud (sh vajadusel ka projektid ja vajaminevad kooskõlastused) kuuluvad töömahtu. Kõik teose paigaldamisega kaasnevad tööd kuuluvad hanke mahtu.
* Juhul, kui taiese paigaldamisel rikutakse Narva Eesti Riigigümnaasiumi väliala, seal asuvaid objekte, tuleb taastada nende esialgne olukord ja kvaliteet.

Protokollija  
/allkirjastatud digitaalselt/  
Sixten Heidmets, Riigi Kinnisvara AS  
  
Žürii liikmed  
/allkirjastatud digitaalselt/  
Markus Kaasik, žürii esimees, Narva Eesti riigigümnaasiumi ja põhikooli õppehoone arhitekt  
Irene Käosaar, Narva Eesti Riigigümnaasiumi direktor  
Paul Mänd, Eesti Kunstnike Liit  
Eneken Maripuu, Eesti Kunstnike Liit  
Maarin Ektermann, Eesti Kunstiteadlaste ja Kuraatorite Ühing  
Elnara Taidre, Eesti Kunstiteadlaste ja Kuraatorite Ühing  
  
Hääletusõiguseta ekspert  
/allkirjastatud digitaalselt/  
Marek Moldau, Riigi Kinnisvara AS